CELEX: 32021R1160
Language: hr
Date: 2021-05-12 00:00:00
Title: Delegirana uredba Komisije (EU) 2021/1160 оd 12. svibnja 2021. o izmjeni Uredbe (EU) 2019/1241 Europskog parlamenta i Vijeća u pogledu područja papaline i područja iverka zlatopjega u Sjevernome moru

15.7.2021   
               
               
                  HR
               
               
                  Službeni list Europske unije
               
               
                  L 250/4
               
            
         DELEGIRANA UREDBA KOMISIJE (EU) 2021/1160
         оd 12. svibnja 2021.
         o izmjeni Uredbe (EU) 2019/1241 Europskog parlamenta i Vijeća u pogledu područja papaline i područja iverka zlatopjega u Sjevernome moru
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (1), a posebno njezin članak 15. stavak 2.,
         budući da:
         
                     (1)
                  
                  
                     Uredbom (EU) 2019/1241 predviđena je uspostava tehničkih mjera za Sjeverno more.
                  
               
                     (2)
                  
                  
                     Belgija, Danska, Njemačka, Francuska, Nizozemska i Švedska (skupina Scheveningen) imaju izravan upravljački interes u ribarstvu u Sjevernome moru. Te su države članice 15. i 19. listopada 2020. dostavile dvije zajedničke preporuke u skladu s člankom 18. stavkom 1. Uredbe (EU) br. 1380/2013 Europskog parlamenta i Vijeća (2) i člankom 15. stavkom 3. Uredbe (EU) 2019/1241, u kojima su predložile donošenje određenih izmjena trenutačnih odredaba o području iverka zlatopjega i području papaline u Sjevernome moru koje su delegiranim aktom Komisije utvrđene u Prilogu V. Uredbi (EU) 2019/1241. Dana 2. veljače 2021. dostavile su revidiranu verziju zajedničke preporuke za područje papaline. Te su države članice obje zajedničke preporuke poslale relevantnim savjetodavnim vijećima radi savjetovanja.
                  
               
                     (3)
                  
                  
                     S obzirom na to da se u objema zajedničkim preporukama predlažu izmjene Priloga V. Uredbi (EU) 2019/1241, ovom Delegiranom uredbom predviđene su mjere koje su preporučile države članice i za područje papaline i za područje iverka zlatopjega.
                  
               
                     (4)
                  
                  
                     Znanstveni, tehnički i gospodarski odbor za ribarstvo (STECF) ocijenio je dokaze koje su dostavile države članice u prilog odredbama uključenima u obje zajedničke preporuke (3). Predložene mjere ocijenjene su u skladu s načelima utvrđenima u članku 15. stavku 4. Uredbe (EU) 2019/1241.
                  
               
                     (5)
                  
                  
                     U zajedničkoj preporuci za područje iverka zlatopjega koju su dostavile države članice predloženo je uvođenje posebnog izuzeća za plovila čija snaga motora prelazi 221 kW i koja upotrebljavaju danske potegače, pod uvjetom da se ta plovila pridržavaju veličina oka mrežnog tega utvrđenih u točki 1.1. dijela B Priloga V. Uredbi (EU) 2019/1241. STECF je analizirao dokaze koje su dostavile države članice i zaključio da se, s obzirom na ograničen broj plovila na koje se to odnosi i ograničen utjecaj danske potegače na morsko dno, očekuje da uvođenje posebnog izuzeća za dansku potegaču neće imati znatan učinak na razinu zaštite unutar predmetnog područja. Stoga bi predloženu mjeru trebalo uvrstiti u ovu Uredbu.
                  
               
                     (6)
                  
                  
                     U zajedničkoj preporuci za područje iverka zlatopjega nadalje se predlaže da se u točki 2.2. podtočki (c) dijela C Priloga V. Uredbi (EU) 2019/1241 izraz „pridnene povlačne mreže (koće)” zamijeni izrazom „pridnene povlačne mreže (koće) sa širilicama”. STECF je analizirao dokaze koje su dostavile države članice i zaključio da će se predloženom izmjenom vjerojatno otkloniti svaka dvosmislenost Uredbe i osigurati razine zaštite koje su barem jednake, a vjerojatno i više od onih koje su trenutačno propisane Uredbom (EU) 2019/1241. Stoga bi predloženu mjeru trebalo uvrstiti u ovu Uredbu.
                  
               
                     (7)
                  
                  
                     U zajedničkoj preporuci za područje iverka zlatopjega predlaže se i da se nakon početka primjene ove Uredbe u popis plovila iz dijela C točke 2.4. Priloga V. Uredbi (EU) 2019/1241 uvrsti najveća dopuštena duljina koćarica s gredom od 24 m. STECF je analizirao dokaze koje su dostavile države članice i zaključio da će se predmetnim ograničenjem osigurati razine zaštite koje su barem jednake onima koje su trenutačno propisane Uredbom (EU) 2019/1241. Stoga bi predloženu mjeru trebalo uvrstiti u ovu Uredbu.
                  
               
                     (8)
                  
                  
                     U zajedničkoj preporuci koju su dostavile države članice za područje papaline predloženo je da se tijekom trogodišnjeg razdoblja nastavi praksa odstupanja od zabrane ribolova za područje papaline za plovila s određenim alatima od 1. srpnja do 31. listopada, kako je predviđeno Delegiranom uredbom Komisije (EU) br. 1395/2014 (4) za razdoblje do 31. prosinca 2020. STECF je analizirao dokaze koje su države članice dostavile o području papaline i zaključio da nema jasnih naznaka da je odstupanje od zabrane na području papaline od 2017. nanijelo štetu stoku haringe. STECF je nadalje zaključio da nije vjerojatno da bi odstupanje od zabrane na području papaline dovelo do nižih razina zaštite od onih koje su trenutačno na snazi. STECF je, međutim, ustvrdio da je potrebno više godina pratiti ribolov kako bi se dokazalo da će se zadržati jednaka razina zaštite. STECF je stoga predložio da se učinak odstupanja od zabrane ponovno ocijeni nakon tri godine praćenja. Države članice obvezale su se tijekom tog razdoblja pratiti učinak odstupanja od zabrane na području papaline prikupljanjem podataka utvrđenih u zajedničkoj preporuci u pogledu usputnog ulova haringe u ribolovu papaline. Ti će se podaci dostaviti STECF-u na ocjenu. Stoga bi predloženu mjeru trebalo uvrstiti u ovu Uredbu.
                  
               
                     (9)
                  
                  
                     Uredbu (EU) 2019/1241 trebalo bi stoga na odgovarajući način izmijeniti.
                  
               
                     (10)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave,
                  
               DONIJELA JE OVU UREDBU:
         
            Članak 1.
            Uredba (EU) 2019/1241 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 198, 25.7.2019., str. 105.
         
         
            (2)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, str. 93.–105. (područje papaline) i str. 106.–113. (područje iverka zlatopjega).
         
            (4)  Delegirana uredba Komisije (EU) br. 1395/2014 od 20. listopada 2014. o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru (SL L 370, 30.12.2014., str. 35.).
      
      
         
            PRILOG
            Dio C. Priloga V. Uredbi (EU) 2019/1241 mijenja se kako slijedi:
            
                        1.
                     
                     
                        točka 2.2. mijenja se kako slijedi:
                        
                                    (a)
                                 
                                 
                                    točka (c) zamjenjuje se sljedećim:
                                    
                                                „(c)
                                             
                                             
                                                plovilima čija snaga motora prelazi 221 kW dopušta se uporaba pridnenih povlačnih mreža (koća) sa širilicama, a plovilima u paru čija zajednička snaga motora prelazi 221 kW dopušta se uporaba pridnenih povlačnih mreža (koća) kojima se upravlja s pomoću dvaju plovila, pod uvjetom da takva plovila ne obavljaju usmjereni ribolov iverka zlatopjega i lista te da poštuju relevantna pravila o veličini oka mrežnog tega sadržana u dijelu B ovog Priloga;”;
                                             
                                          
                              
                                    (b)
                                 
                                 
                                    dodaje se sljedeća točka (d):
                                    
                                                „(d)
                                             
                                             
                                                plovilima čija snaga motora prelazi 221 kW dopušta se uporaba danskih potegača pod uvjetom da takva plovila poštuju pravila o veličini oka mrežnog tega sadržana u točki 1.1. dijela B ovog Priloga.”;
                                             
                                          
                              
                  
                        2.
                     
                     
                        točka 2.4. zamjenjuje se sljedećim:
                        
                                    „2.4.
                                 
                                 
                                    Plovila s odobrenjem za ribolov na području iz točke 2.1. uvrštavaju se na popis koji svaka država članica dostavlja Komisiji. Ukupna snaga motora plovila iz točke 2.2. podtočke (a) na popisu ne smije prelaziti ukupnu snagu motora utvrđenu za svaku državu članicu na dan 1. siječnja 1998. Odobrena ribarska plovila moraju imati odobrenje za ribolov u skladu s člankom 7. Uredbe (EZ) br. 1224/2009. Od 1. srpnja 2021. na taj se popis mogu dodati samo koćarice s gredom čija duljina preko svega iznosi najviše 24 metra.”;
                                 
                              
                  
                        3.
                     
                     
                        u točku 4. dodaju se sljedeći stavci:
                        „Odstupajući od prvog odlomka treće alineje, ta se alineja ne primjenjuje do 31. prosinca 2023. na ribolov sljedećim alatima:
                        
                                    (a)
                                 
                                 
                                    povlačni ribolovni alat s veličinom oka mrežnog tega manjom od 32 mm;
                                 
                              
                                    (b)
                                 
                                 
                                    okružujuće mreže plivarice; ili
                                 
                              
                                    (c)
                                 
                                 
                                    jednostruke mreže stajaćice, zaplećuće mreže, trostruke mreže stajaćice i lebdeće (plovuće) mreže veličine oka mrežnog tega manje od 30 mm.
                                 
                              Države članice koje imaju izravan upravljački interes Komisiji do 15. prosinca 2023. dostavljaju podatke o praćenju kojima se podupire odstupanje.”.